Bukedde Online - Taata yafa Paapa lwe yajja ne maama afudde Paapa azze\nTaata yafa Paapa lwe yajja ne maama afudde Paapa azze\nYiino eddiini empya ezze mu uganda,Mwoyo bwakulinnya osibira mu nsiko!\nKiikino ekiraamo kya Mark Makumbi ekyakaab...\nMugerwa anyumya ku nnyina.\n“AMAZIMA ssinga nali mmanyi amakulu g’ebintu ebituuka ku bantu nga si bya bulijjo mu kaseera ng’abaagalwa baffe batuva ku maaso, nandibadde mmutuula ku lusegere mu kiseera we yatandikira okusinda obulumi.\nWaakiri nze kennyini ne mmunywesanga ku tuzzi. Nafuna okuyongobera nzenna nga nkirako gwe bamenyeemenye ennyingo. Emmere nalyanga naye nga nayo tegenda! Mba nkyebuuza obulwadde bwe sitegeera obwangwiridde, laba akantu bwe kangwa ku liiso.\nNakanya ddagala naye nga tewali kikyuka, ssaamanya nti bino byonna byali biranga kufa kwa nnyabo anzaala, bwatyo Ronald Mugerwa ow’e Mukono bw’alombojja ekyebikiro kye yafuna mu nnaku nnyina Rose Nannyombi we yaviira mu bulamu bw’ensi eno.\nAgamba: Teebereza mmange olwassa omukka gwe ogw’enkomerero, ebyali binnuma byonna gye byabulira nze naawe. December w’omwaka oguwedde nga yaakatandika, maama omugenzi Nannyombi eyabeeranga e Namawojjolo yatandika okukaaba omutwe.\nYantegeeza ku bulumi bwe yaliko ne mmubuuza oba yafunye ku ddagala. Yahhumya nti ajja kuba bulungi kuba yali amize ku bukerenda. ENFA YE Maama bwe yahhamba nti alumizibwa nagendayo okumulabako era namusanga ayera luggya n’annyaniriza bulungi.\nEmbeera gye yalimu n’ebigambo bye nalowooza nti ddala kituufu ajja kuba bulungi. Bwentyo ne nsalawo okudda ku mirimu gya bakama bange. Nga December 11, 2015, maama yatabuka, omutwe ne gufuuka omutwe.\nKw’olwo nali hhenze kuziika nga mukwano gwange afiiriddwa. Eno gye nafunira essimu nga bantegeeza nga maama bw’ali obubi era bamuddusizza mu ddwaaliro lya Namirembe e Mukono. Okuziika saakulinda na kuggwa ne nninnyirawo mmotoka, hhenda okutuuka mu ddwaaliro nasanga abasawo balwanagana na mulwadde kumukuba mpiso emukkakkanya obulumi bw’omutwe.\nOluvannyuma yakkakkana nga takyalwana ne bantegeeza nga bwe bakyamulinda adde engulu bamuggyeko omusaayi okusobola okuzuula obulumi we buva. Mu kiseera ky’ekimu baatusaba okumwongerayo mu ddwaaliro Ekkulu e Mulago.\nTwamutuusa e Mulago wakati w’essaawa 11-12 ez’akawungeezi era nabo baatugamba kimu nti kabalinde amale okudda engulu bamukoleko. Baamuteekako ebyuma ebimuyamba okussa kuba yali takyategeera.\nKu Lwomukaaga nga December 12, 2015, embeera yayongera okutabuka olwo abasawo ne baleeta akantu ke baamuteekako aveeyo ebintu mu bulago ebyali bimuleetera okussa obubi. Ebintu olwavaayo nemmange n’akutuka.\nOkuva kw’olwo sitereeranga era olumu mbeera awo obwongo ne buhhamba oba si bituufu nga maama akyaliyo! Mmala kutuuka Namawojjolo ne ndyoka nkakasa nti ddala twamuziika.\nEkyewuunyisa taata yafa January wa 1993 Paapa John Paul II lwe yajja maama n’alwana okutukuza obw’omu laba naye bw’afudde mu mwaka Paapa gw’azze! Maama afudde tetumuwuliddeeko nti atabuse n’omuntu yenna. Era kino twakirabidde ku maziika ge kuba abantu baabaddeyo bangi.\nGloria Nantongo, muwala w’omugenzi: Maama yanzaala omuwala omu mu balenzi bana. Mbadde mmutwala nga muganda wange era mukwano gwange gwe nneeyabiza buli nsonga. Okuva lwe yatuvaako, mmuloota kumpi buli lunaku era n’emisana amanyi okunzijira.\nOkugeza, lumu nali ntudde mu ntebe emisana nga ntunula bulungi naye n’ajja n’atuula mu ntebe eyandi mu maaso ng’eno bw’amwenya. Bannange bampita wabweru kyokka nga sibawulira.\nBwe yalaba nga mmutunuulidde n’ennaku ate n’abulawo olwo nange obwongo ne budda. Olumu mba ntambula mu lukuubo lw’enju ne mpulira omuntu ampita mu ddoboozi lye.Abaana abamu bagamba baafa ne baddamu okuzaalibwa!ENSANGI zino waliwo abaana abagamba nti baali babaddeko mu bulamu bw’ensi eno ne bafa ate ne baddamu okuzaalibwa.\nOkusinziira ku lupapula lwa Bungereza olwa Daily Mail lulaga omusawo w’abaana omu Dr. Wayne Dyer akuhhaanyizza emboozi z’abaana bano ez’enjawulo nga boogera ku bulamu bwabwe obwasooka.\nMuzzukulu wange bwe yali aweza emyaka nga ebiri, yatandika okwogeranga ku ye gwe yayitanga maama we omulala nga bw’ambuuza nti aliddayo ddi ewa nnyina ono. Kino kyanneewuunyisa kubanga yali abeera ne nnyina (muwala wange ) buli lunaku ate nga talina muntu mulala gwe yali abaddeko naye. Namubuuza nti nnyina ono gw’ayogerako yali abeera wa n’anziramu nti Misiri ng’asula mu nnyumba ey’ettaka.\nBwe namubuuza maamawe ono gy’ali kati n’anziramu nti tamanyi bimukwatako kubanga yasemba okumulaba ku lunaku ye (omwana) lwe yalumwa omusota ne gumutta.\nBino byampitirirako ne nnyumiza ku muwala wange azaala omwana ono kyokka naye n’antegeeza nti mutabaniwe ono yali bino naye yabimugambako dda nga bw’ayagala okuddayo eri ewa nnyina gwe yasooka okubeera naye nga tannalumwa musota ogwamutta ate n’addamu okuzaalibwa muwala wange.\nEbintu bino yabinyumyanga okutuuka lwe yatandika okusoma olwo n’abyerabira era kati aweza emyaka 12 takyalina ky’ajjukira.\nManya ebifo ebisumulula munno n'engeri gy'okubikwatamu\nEmize gy'abawala egitamya abasajja akaboozi: 'Okugamba omusajja nti tomuwulira, kimumalamu amaanyi g'ekisajja...\nBazadde ba Chameleon batabuse: Taata yeegaana omu ku baana!


Okubala 22 | Bayibuli ey'Oku Mukutu Gwaffe Ogwa Intaneeti | New World Translation\nBalaki agula Balamu (1-21)\nEndogoyi ya Balamu eyogera (22-41)\n22 Awo Abayisirayiri ne bava eyo ne basiisira mu ddungu lya Mowaabu emitala wa Yoludaani ng’otunudde e Yeriko.+ 2 Awo Balaki+ mutabani wa Zipoli n’alaba byonna Isirayiri bye yali akoze Abaamoli. 3 Mowaabu n’atya nnyo olw’okuba abantu baali bangi; Mowaabu n’atekemuka olw’Abayisirayiri.+ 4 Mowaabu n’agamba abakadde ba Midiyaani+ nti: “Ekibiina kino kijja kulya era kisaanyeewo byonna ebitwetoolodde, ng’ente bw’erya n’esaanyaawo omuddo ogw’oku ttale.” Balaki mutabani wa Zipoli ye yali kabaka wa Mowaabu mu kiseera ekyo. 5 Awo n’atuma ababaka eri Balamu mutabani wa Byoli e Pesoli+ ekiri okumpi n’Omugga* ogw’omu nsi y’ewaabwe. Yamuyita ng’amugamba nti: “Waliwo abantu abavudde e Misiri ababuutikidde ensi,+ era bali mu maaso gange wennyini. 6 Nkwegayiridde jjangu onnyambe okolimire abantu bano+ kubanga bansinga amaanyi; oboolyawo nnaasobola okubawangula ne mbagoba mu nsi. Kubanga nkimanyi nti oyo gw’owa omukisa aba n’omukisa era oyo gw’okolimira aba akolimiddwa.” 7 Awo abakadde ba Mowaabu n’abakadde ba Midiyaani ne batwala bye banaasasulira okulagulibwa ne bagenda eri Balamu+ ne bamubuulira ebigambo bya Balaki. 8 Balamu n’abagamba nti: “Musule wano ekiro kya leero, nange nja kubabuulira kyonna Yakuwa ky’anaŋŋamba.” Bwe batyo abaami ba Mowaabu ne basula ewa Balamu. 9 Katonda n’ajja eri Balamu n’amubuuza nti:+ “Abasajja bano abali naawe be baani?” 10 Balamu n’agamba Katonda ow’amazima nti: “Balaki mutabani wa Zipoli, kabaka wa Mowaabu, ampeerezza obubaka ng’agamba nti, 11 ‘Waliwo abantu abavudde e Misiri ababuutikidde ensi. Jjangu onnyambe obakolimire,+ oboolyawo nnaasobola okubalwanyisa ne mbagobamu.’” 12 Naye Katonda n’agamba Balamu nti: “Togenda nabo era tokolimira bantu abo kubanga baaweebwa omukisa.”+ 13 Awo Balamu bwe yagolokoka enkeera n’agamba abaami ba Balaki nti: “Muddeeyo mu nsi yammwe kubanga Yakuwa aŋŋaanye okugenda nammwe.” 14 Abaami ba Mowaabu ne baddayo eri Balaki ne bamugamba nti: “Balamu agaanye okujja naffe.” 15 Kyokka Balaki n’addamu n’atuma abaami bangi okusinga abaasooka era nga ba kitiibwa okubasinga. 16 Ne bagenda eri Balamu ne bamugamba nti: “Bw’ati Balaki mutabani wa Zipoli bw’agamba, ‘Nkwegayiridde tokkiriza kintu kyonna kukulemesa kujja gye ndi. 17 Nja kukugulumiza nnyo, era kyonna ky’onoŋŋamba nja kukikola. Nkwegayiridde jjangu onnyambe okolimire abantu bano.’” 18 Naye Balamu n’agamba abaweereza ba Balaki nti: “Balaki ne bw’aba wa kumpa nnyumba ye ng’ejjudde ffeeza ne zzaabu, sisobola kukola kintu kyonna Yakuwa Katonda wange ky’atalagidde, ka kibe kitono oba kinene.+ 19 Nammwe musule wano ekiro kya leero mmale okumanya Yakuwa ky’anaŋŋamba nate.”+ 20 Katonda n’ajja eri Balamu ekiro n’amugamba nti: “Abasajja bano bwe baba nga bakukimye, genda nabo. Naye ebyo byokka bye nnaakugamba by’ojja okwogera.”+ 21 Awo Balamu n’agolokoka ku makya n’ateeka amatandiiko ku ndogoyi ye* n’agenda n’abaami ba Mowaabu.+ 22 Katonda n’asunguwala nnyo olw’okuba Balamu yali agenda, era malayika wa Yakuwa n’ayimirira mu kkubo okumuziyiza. Balamu yali yeebagadde endogoyi ye, era nga n’abaweereza be babiri bali naye. 23 Endogoyi bwe yalaba malayika wa Yakuwa ng’ayimiridde mu kkubo ng’asowoddeyo ekitala kye, n’egezaako okukyama okuva mu kkubo egende ku ttale, naye Balamu n’atandika okugikuba edde mu kkubo. 24 Awo malayika wa Yakuwa n’ayimirira mu kkubo effunda eryali wakati w’ennimiro z’emizabbibu ng’eruuyi n’eruuyi eriyo ekisenge eky’amayinja. 25 Endogoyi bwe yalaba malayika wa Yakuwa, ne yeenyigiriza ku kisenge era n’enyigiriza n’ekigere kya Balamu ku kisenge. Balamu n’addamu okugikuba. 26 Malayika wa Yakuwa ne yeeyongerayo mu maaso n’ayimirira awafunda ennyo awaali watayinza kukyukirwa ku ddyo oba ku kkono. 27 Endogoyi bwe yalaba malayika wa Yakuwa, n’etuula wansi nga Balamu agituddeko; Balamu n’asunguwala, n’agikuba n’omuggo gwe. 28 Oluvannyuma Yakuwa n’asobozesa endogoyi okwogera,*+ n’egamba Balamu nti: “Nkukoze ki okunkuba emirundi gino esatu?”+ 29 Balamu n’agamba endogoyi nti: “Kubanga onfudde ng’omusiru. Era mba kuba na kitala mu mukono gwange, nnandikusse!” 30 Awo endogoyi n’egamba Balamu nti: “Si nze ndogoyi yo gy’obadde weebagala obulamu bwo bwonna n’okutuusa leero? Nnali nkuyisizzaako bwe nti?” N’agiddamu nti: “Nedda!” 31 Awo Yakuwa n’azibula amaaso ga Balamu,+ n’alaba malayika wa Yakuwa ng’ayimiridde mu kkubo ng’asowoddeyo ekitala kye. Amangu ago n’akka ku maviivi n’avunnama wansi. 32 Awo malayika wa Yakuwa n’amugamba nti: “Lwaki okubye endogoyi yo emirundi gino esatu? Laba! Nzize okukuziyiza kubanga ekkubo ly’okutte likontana n’ekigendererwa kyange.+ 33 Endogoyi yandabye n’egezaako okunneebalama emirundi gino esatu.+ Singa teyanneebalamye, nnandibadde nkusse naye yo ne ngireka.” 34 Awo Balamu n’agamba malayika wa Yakuwa nti: “Nnyonoonye; mbadde simanyi nti ggwe obadde oyimiridde mu kkubo okunsisinkana. Kale bwe kiba nga kibi mu maaso go, ka nzireyo.” 35 Naye malayika wa Yakuwa n’agamba Balamu nti: “Genda n’abasajja abo, naye ebyo byokka bye nnaakugamba by’ojja okwogera.” Awo Balamu ne yeeyongerayo n’abaami ba Balaki. 36 Balaki bwe yawulira nti Balamu azze, amangu ago n’agenda okumusisinkana mu kibuga kya Mowaabu ekiri ku lubalama lwa Alunoni, ku nsalo y’ensi eyo. 37 Awo Balaki n’agamba Balamu nti: “Lwaki nnakutumya n’otojja? Wali olowooza nti sisobola kukugulumiza nnyo?”+ 38 Balamu n’agamba Balaki nti: “Nzuuno kaakano nzize gy’oli. Naye nnakkirizibwa okwogera ekintu kyonna? Ebigambo Katonda by’ateeka mu kamwa kange bye byokka bye nsobola okwogera.”+ 39 Awo Balamu n’agenda ne Balaki ne batuuka e Kiriyasi-kuzosi. 40 Balaki n’asaddaaka ente n’endiga n’awaako Balamu n’abaami be yali nabo. 41 Awo ku makya Balaki n’atwala Balamu e Bamosi-bbaali. Nga Balamu ali eyo, yali asobola okulaba abantu bonna.+\n^ Kirabika, Omugga Fulaati.\n^ Obut., “ndogoyi ye enkazi.”\n^ Obut., “n’aggula akamwa k’endogoyi enkazi.”


Bukedde Online - Balabudde abaserikale abatulugunya Kyagulanyi\nBy B Ssebaggala, M.Nsubuga ne L. Kitatta\nAdded 28th November 2020\nBobi Wine ne mukyala we Barbi e Kiboga.\nAB'EDDEMBE ly'obuntu balabudde nti bagenda kuwawaabira abaserikale abatulugunya abeesimbyewo, buli muserikale bagenda kumuvunaana ng'omuntu.\nDr. Livingstone Ssewannyana akulira Foundation for Human Rights Initiative yategeezezza Bukedde nti, bagenda kukungaanya lipooti okuva mu bantu abatulugunyizibwa ku buli muserikale akikoze bamutwale mu kkooti ng'omuntu kino tebajja kukiteeka ku gavumenti.\n"Ebintu ebyo ebikolebwa bibeere nga birondoolwa kubanga mu maaso eyo tugenda kuggulawo emisango ku bantu abo abakola ebikolwa ebityoboola eddembe", Ssewannyana bwe yaggumizza.\nOkwogera bino yabadde ayanukula ku mbeera eyabaddewo ng'eyeesimbyewo Robert Kyagulanyi ali ku kaadi ya NUP (Bobi Wine) ne ttiimu gy'atambula nayo okunoonya akalulu baasazeewo okusula ku kkubo e Migyera mu Nakasongola oluvannyuma lwa poliisi n'amagye okubagaana okusula mu wooteeri yonna.\nDavid Lewis Lubongoya ssaabawandiisi wa NUP yategeezezza Bukedde nti, Bobi Wine yabadde ategese olumaliriza okukuba olukuhhaana e Kiryandongo addeyo e Hoima gy'abeera asimbula okugenda e Kyankwazi gye yabadde alina okunoonya akalulu ku Lwokutaano wabula ne bamulemesa. Bwe baasazeewo okuvuga bagende basule e Migyera nayo baasanze poliisi yabalindiridde ddana n'ebagaana okufuna we basula.\nWabula Lubongoya yagambye nti bakimanyi buli kimu poliisi ekikola kubasoomooza babeereko ebikyamu bye bakola naye tebagenda kugwa mu butego bwabwe misoni yaabwe ya kugenda mu maaso n'enteekateeka zaabwe.\nEbbaluwa NUP mwe yayisizza okwemulugunya eri akakiiko gye baawandiise nga November 26, erambika abantu baabwe abazze bakwatibwa, poliisi okuzibira Kyagulanyi ekkubo n'okumulemesa okusisinkana abantu ne banokolayo mmotoka ya poliisi; UP 5727 eyatomedde omuwagizi waabwe e Bundibugyo n'emutta.\nBaaloopye abaserikale nga Frank Mwesigwa eyaduumidde ne bamukwatira e Luuka wiiki ewedde. Baategeezezza akakiiko nti, kino kibaviiriddeko okulemwa okutuuka mu disitulikiti nga Masaka, Mpigi, Kalungu, Kamuli, Buyende, Mbarara ne Kiruhura.\nBYABAKAMA AWANDIIKIDDE OCHOLA\nSsentebe w'akakiiko k'ebyokulonda Omulamuzi Simon Byabakama yawandiikidde Omuduumizi wa poliisi mu ggwanga Martin Okoth Ochola n'amutegeeza nti, afunye okwemulugunya okuva mu bavuganya ku bwa pulezidenti nti poliisi ebalemesa okutuuka mu bifo gye baategeka okusisinkana abantu baabwe.\nYalabudde nti enkuhhaana zino zikkirizibwa mu tteeka erifuga ebyokulonda kwa pulezidenti. Ebikolwa bya poliisi bivuddeko obujagalalo n'okulwanagana ebiteetaagisa ekintu ekiwa ekifaananyi ekibi.\nBANNADDIINI BALAZE OKUTYA\nEbigenda mu maaso byewanisizza bangi emitima, ku Lwokuna ekibiina ekigatta enzikiriza ezenjawulo mu ggwanga Inter Religious Council of Uganda (IRCU), Ssaabalabirizi w'Ekkanisa ya Uganda Dr. Stephen Kazimba, Dr. Joseph Sserwadda, Bishop Joshua Lwere n'abalala baasinkanye ssentebe w'akakiiko Byabakama.\nBaamuloopedde ensonga ez'enjawulo nti abeesimbyewo poliisi ebagaana okutuuka ku bantu be banoonyamu akalulu mu bifo bye bategese n'emikutu gy'amawulire. Baasabye akakiiko kakwatagane n'akakiiko akalambika emikutu gy'empuliziganya (Uganda Communications Commission) abantu baweebwe omukisa okukozesa emikutu kyenkanyi.\nAmawanga g'Omukago gwa Bulaaya okuli; Yitale, Girimaani, Norway, Iceland, Bufaransa, Denmark, Belgium wamu ne Australia nga gayita mu kitebe kyago wano mu Uganda baasabye wabeerewo okunoonyereza okwetengeredde ku bantu abattiddwa wiiki ewedde nga November 18, 2020 n'abaabatta bavunaanibwe.\nBasabye ebibiina byobufuzi n'abeesimbyewo bakomye okukozesa olulimu olukuma omuliro n'okusoomooza era bateeke mu nkola ebiragiro ebiyamba okutangira okusaasaanya Corona.\nEggulo ku Lwokutaano nga Bobi agenda e Kiboga, baakedde kuyiwayo baserikale abaabadde bateevuunya nga munyeera ng'amagye galawuna buli kafo n'obuwunju bwonna mu byalo okutangira abantu okukuhhana.\nOkugobwa kwa Trump kwongeddwamu ggiya\nEbigezo bya S4 bikyalemye\nMakerere bagitadde ku nninga ku bya DR Stella Nyanzi


Bukedde Online - Munnamateeka Kabega assuddewo omusango gwa Kazinda\nMunnamateeka Kabega assuddewo omusango gwa Kazinda\nEbibiina byobufuzi 11 bisaziddwamu\nBad Black kkooti emuyigga ku musango gw'ok...\nMUNAMATEEKA ow’erinnya, Macdosman Kabega yeekandazze n''ayabulira Geofrey Kazinda era n''ategeeza omulamuzi Irene Akakwasa ku kkooti ewozesa abakenuzi nti tagenda kuddamu kuwolereza Kazinda.\nMUNAMATEEKA ow’erinnya, Macdosman Kabega yeekandazze n'ayabulira Geofrey Kazinda era n'ategeeza omulamuzi Irene Akakwasa ku kkooti ewozesa abakenuzi nti tagenda kuddamu kuwolereza Kazinda.\nKabega okwekandagga n'afuluma kkooti ne munamateeka munnen,Tom Magezi, kyavudde ku mulamuzi Akankwasa kugaana kwongeezaayo kuwulira musango oguvunaanibwa Kazinda n'abalala basatu nga bwe yabadde amusabye.\nKabega yabadde asabye omulamuzi Akankwasa bongereyo okuwulira omusango guno okutuusa nga omulamuzi, David Wangutusi, owa kkooti enkulu amaze okuwa ensala ye mu misango egy’okujingirira egivunaanibwa Kazinda, basobole okufuna obudde obumala okwetegereza ebiwandiiko oludda oluwaabi lwe bigenda okwesigamako, kyokka omulamuzi Akankwasa n'agaana era n'alagira omuwaabi wa Gavumenti, Paul Lakidi, okuleeta omujulizi asooka.\nKabega ne munnamateeka munne Magezi baalabye guli gutyo kwekutegeeza omulamuzi nti bw'aba asazeewo atyo, eby’okuwoleereza Kazinda babivuddemu kubanga tebasobola kubeera mu kkooti bbiri omulundi gumu era bombi ne bafuluma kkooti.\nOmulamuzi Akankwasa yabuuziizza Kazinda oba asobola okubeera mu kkooti nga talina looya, ekintu Kazinda kye yagaanye, kyokka omulamuzi n'alagira omusango gugende mu maaso bwe yategeezezza nti abajulizi bajja kuddamu okuyitibwa bw'aliba afunye looya.\nBannamateeka Ahmed Kalule, Farouk Kamulegeya n’abalala ababadde basigadde mu kkooti bannyogoze wano omuwaabi wa Gavumenti, Paul Lakidi, kwekusaba omulamuzi Akankwasa abaweemu eddakiika 30 babeeko bye bakkaany, wabula kkooti bwe yazzeemu okutuula, bonna ne bakkiriziganya omusango gwongezebweyo ekintu omulamuzi kye yakoze.\nOmusango guddamu nga 26 April 2013.\nKazinda avunaanibwa ne John Martin Owor, Beatrice Kezabu ne Hussein Katumwa nga kigambibwa nti baakumpanya obukadde 316 ne bafiiriza Gavumenti nga ssente zino zaali zaakugula mafuta ssaako n’okuddaabiriza emmotoka ezaali zitwala obuyambi mu bitundu by'eggwanga eby'enjawulo eri abantu abaali bakozeseddwa obusambattuko.\nMunnamateeka Kabega assuddewo omusango gwa Kazimda: Yeekandazze n''afuluma kkooti\nAbatakisi banzibako emitwalo 25\nOmulabirizi Kazimba asabidde Bukedde TV2\nLuzinda ow'ekitone egenze ew'omulabirizi


Biblica® Bayibuli Entukuvu, Endagaano Enkadde nʼEndagaano Empya ekwatiddwa ku katambi™ Ekyabalamuzi 1\n3 Abasajja ba Yuda ne bagamba baganda baabwe abasajja ba Simyoni* Simyoni Bazzukulu ba Simyoni n’abantu ba Yuda baali bazzukulu ba Leeya. nti, “Tugende ffenna mu kitundu kyaffe ekyatuweebwa tulwanyise Abakanani, era naffe tuligenda nammwe mu kitundu ekyabaweebwa.” Awo ne bagenda bonna.\n4 Yuda n’alumba Abakanani n’Abaperezi e Bezeki era Mukama n’amuwa obuwanguzi n’abattamu abasajja omutwalo mulamba. 5 Ne bagwikiriza Adonibezeki mu Bezeki; ne bamulwanyisa era ne batta abasajja be. 6 Naye Adonibezeki ne yeemulula, ne bamuwondera, ne bamukwata era ne bamusalako engalo ze ensajja n’ebigere ebisajja† ne bamusalako engalo ze ensajja n’ebigere ebisajja Empisa ey’okusalako engalo ensajja n’ebigere ebisajja yakozesebwanga nnyo ku basibe mu bitundu ebyo. Ekyali kigendererwa mu kyo, kwe kulaba ng’abasibe tebadduka..\n17 Awo Yuda n’agenda ne muganda we Simyoni ne balumba Abakanani abaabeeranga e Zefasi, ne babazikiririza ddala era ne bakituuma erinnya Koluma‡ Koluma kitegeeza Kuzikiriza. 18 Era Yuda n’awamba Gaza, Asukulooni ne Ekuloni n’ebitundu ebyetoolodde ebibuga bino.\n*1:3 Simyoni Bazzukulu ba Simyoni n’abantu ba Yuda baali bazzukulu ba Leeya.\n†1:6 ne bamusalako engalo ze ensajja n’ebigere ebisajja Empisa ey’okusalako engalo ensajja n’ebigere ebisajja yakozesebwanga nnyo ku basibe mu bitundu ebyo. Ekyali kigendererwa mu kyo, kwe kulaba ng’abasibe tebadduka.\n‡1:17 Koluma kitegeeza Kuzikiriza


Bukedde Online - Ebya Zaake okugenda ebweru okujjanjabwa biwanvuye\nOmubaka Asuman Basalirwa looya wa Zaake ng’ala ebbaluwa ya poliisi eragira Zaake okutwalibwa e Mulago. Mu katono waggulu ye Zaake nga tanalwala.\nPOLIISI ya Uganda ewanvuyizza eby’okutwala omubaka wa Munisipaali y’e Mityana, Francis Zaake ebweru w’eggwanga okufuna obujjanjabi bw’eragidde aggyibwe e Lubaga bamutwale e Mulago asobole okukeberebwa abasawo ba Gavumenti. Poliisi yategeezezza nti, eyagala Zaake akeberebwe basawo ba Gavumenti e Mulago nga tebannaba kumukkiriza kugenda bweru kufuna bujjanjabi busingawo.\nGrace Akullo akulira okunoonyereza ku buzzi bw’emisango mu poliisi yawandiikidde eddwaaliro ly’e Lubaga ebbaluwa eriko ennaku z’omwezi nga August 26, 2018 ng’abalagira okutwala Zaake e Mulago eri abasawo abakugu bongere okumwekebejja kuba alina emisango egimuvunaanwa. Akullo yagambye nti, Zaake y’omu ku bantu 33 abanoonyerezebwako ku kukuba emmotoka ya Pulezidenti mu Arua nga August 13.\nOluvannyuma lwa poliisi okumutwala ku poliisi mu Arua yazirikirayo ekyabawaliriza okumutwala mu ddwaaliro lya Arua. Poliisi yagambye nti mu ddwaaliro gye yabulira oluvannyuma lw’okuggyibwayo abantu abatannategeerekeka era nga baamuggulako omusango gw’okutoloka ku poliisi nga August 17.\nKyokka akulira eddwaaliro ly’e Lubaga, Dr .Andrew Ssekitooleko eggulo yawandiikidde minisita w’ebyobulamu, Dr. Jane Ruth Aceng ng’amutegeeza nti eky’okutwala Zaake e Mulago kyabadde tekyetaagisa. Yawabudde nti baafuna Dr. Mukasa eyava e Mulago n’amwekebejja era n’azuula nti omulwadde yali yakosebwa ku mutwe, mu bulago, emisuwa n’amagumba g’enkizi agaasesetuka era n’awabula atwalibwe ebweru w’eggwanga afune obujjanjabi obusingawo.\nDr. Micheal Mukasa ow’e Lubaga, mukugu mu by’enkizi naye yeekebejja omulwadde n’azuula obulwadde bwe bumu awamu n’obukosefu mu kugulu okwa ddyo. Bino we bijjidde ng’aba famire ya Zaake balindiridde bbaluwa okuva mu kakiiko ka Uganda Medical Board ekkiriza omuntu waabwe okutwalibwa emitala w’amayanja ajjanjabwe.\nDan Mugambwa, muganda wa Zaake yagambye nti, abasawo okuva mu Uganda Medical Board bazze babasuubizza okuggya okwebebejja omulwadde naye nga bwe batuuka ku ssaawa envannyuma nga beekuba n’okubagamba nti birimu ebyobufuzi. Mary Babirye Kabanda (mukazi/Masaka) omu ku bakola ku nsonga za Zaake eyasangiddwa mu e Lubaga eggulo yennyamidde olwa poliisi okwekiika mu nteekateeka z’okutwala omuntu waabwe ebweru ajjanjabwe.\nDr. Jackson Amone, omuwandiisi wa Uganda Medical Board yagambye nti ensonga y’obulwadde bwa Zaake tebannaba kugikolako kuba tebannafuna bbaluwa ennyonnyola mu bujjuvu ebikwata ku bulwadde obumuluma. Yagambye nti lipooti y’obulwadde erina kukolebwa abasawo mu ddwaaliro ly’e Lubaga era bamanyi bulungi engeri y’okukolamu lipooti eno, kye batannakola.\nDr. Jackson Amone,\nAkabaga k'amazaalibwa ga Ritah Penny kabadde nga kivvulu.\nCarol Nantongo bamukoledde akabaga k'amazaalibwa. Akaabye olw'essanyu


Ab'eTeso bagenda kulonda mukulembeze wa Uganda ssi bwa Kabaka! Museveni asekeredde Amuriat - Watchdog Uganda\nAb’eTeso bagenda kulonda mukulembeze wa Uganda ssi bwa Kabaka! Museveni asekeredde Amuriat\nPulezidenti Yoweri Kaguta Museveni nga atuuka e Kumi\nOMUKULEMBEZE we Ggwanga era nga yakwatidde ekibiina kya NRM bendera mu kulonda okubinda binda Yoweri Kaguta Museveni asekeredde akulembera we kibiina kya Forum For Democratic Change FDC Patrick Oboi Amuriat, namujjukiza nti abantu be Teso tebagenda kumulonda kubanga tebalonda mawanga na bwakabaka.\nMuseveni okusomooza Amuriat bwati yabadde ku Booma Grounds e Kumi nga awenja akalulu akanamutuusa ku buwanguzi omulundi ogw’omukaaga, nga wano we yasinzidde nategeeza abaTeeso nti NRM ekoze ebintu bingi nga n’olwekyo tebalina kubyerabira, wabula balina kujongera buwagizi ekole ne bikyabulayo.\nYategezezza nti abadde awulira amaloboozi nti omu ku beesimbyewo era nga mwana nzaalwa ye Teeso Patrick Oboi Amuriat agenda abasigamu ensigo y’obukyayi nti balina kulonda Muteeso munaabwe, nagamba nti oyo wolokoso tebalina kumuwuliriza kubanga akalulu ke banoonya ka mukulembeze wa Ggwanga ssi Bwakabaka.\n“Enkola y’okusosola mu mawanga mu Uganda yakoma dda era bannaUganda bamanyi kye baagala, ebyo Amuriat byagamba temubigenderako kubanga tebirina gye bitwala Ggwanga lino” Museveni bwe yategezezza.\nYayongeddeko nti emyaka gyamaze ku ntebbe ye Ggwanga abadde akolagana bulungi n’abantu be Teeso, era ye nsonga lwaki yaleka abantu nga Amuriat okukulembera abaayo emyaka 15 gye yamala mu Palimenti nga ayogera teri amukuba ku mukono, nabasaba bamuwe akalulu era addemu abakulembere asobole okumaliriza ebizibu ebitannaggwa saako nebyo byabadde yakakolako.\nMu kusooka omukiise ku lukiiko olukulembera ekibiina kya NRM olw’okuntikko Cpt. Mike Mukule yalaze Pulezidenti nti ekitundu kye Teeso kimwagala nnyo era beetegefu okumuyiira akalulu mu kulonda kuno addemu akulembere Uganda nga teri amutaataganyizza.


Lucas 16 NVI-PT - Lukka 16 LCB | Biblica América Latina\nLucas 16 NVI-PT - Lukka 16 LCB\n1Awo Yesu n’agamba abayigirizwa be nti, “Waaliwo omusajja omugagga ng’alina omuwanika we amulabiririra ebintu bye. Ne wabaawo abaamuloopera nti omuwanika oyo yali asaasaanya ebintu bye, ng’abidiibuuda. 2 Mukama we n’amuyita n’amubuuza nti, ‘Biki ebyo bye nkuwulirako? Kale genda otegeke lipoota y’ebintu byange nga bwe biri ogindeetere. Omulimu gukufudde.’\n3 “Omuwanika n’alowooza mu mutima gwe, nga yeebuuza nti, ‘Kale kaakano nkole ntya? Mukama wange wuuno angoba ku mulimu. Sirina maanyi galima, n’okusabiriza kunkwasa ensonyi. 4 Ekinaasobozesa abantu okunsembeza mu maka gaabwe, nga bwe ngobeddwa ku mulimu, nkifunye.’\n5 “N’agenda ng’ayita buli eyalina ebbanja ku mukama we. Gwe yasookerako n’amubuuza nti, ‘Ebbanja mukama wange ly’akubanja lyenkana wa obunene?’ ”\n6 “Omusajja n’addamu nti, ‘Ammanja endebe z’omuzigo kikumi mu ataano.’ Omuwanika n’amugamba nti, ‘Kwako empapula zo kw’obanjirwa ogende owandiike endebe amakumi ataano.’\n7 “Omuwanika n’adda ku wookubiri n’amubuuza nti, ‘Ggwe obanjibwa ki?’\n“N’addamu nti, ‘Ebigera by’obuwunga bw’eŋŋaano kikumi.’ ”\n“Omuwanika n’amugamba nti, ‘Kwako empapula zo kw’obanjirwa, owandiike endala osseeko ebigera kinaana.’\n8 “Mukama we n’atenda nnyo omuwanika we atali mwesigwa olw’obukalabakalaba bwe. Kubanga abaana b’omulembe guno bagezigezi okusinga abaana b’omusana ab’omu mulembe gwabwe.”\nEnkozesa y’Obugagga Entuufu\n9 “Era mbategeeza nti mwefunire emikwano mu bugagga obutali butuukirivu, bwe buliggwaawo balyoke babasembeze mu weema ezitaggwaawo. 10 Omuntu omwesigwa mu kintu ekitono, abeera mwesigwa ne mu kinene; n’oyo ataba mwesigwa mu kitono era ne mu kinene taba mwesigwa. 11 Kale obanga temwesigibwa mu bugagga obutali butuukirivu, ani agenda okubeesiga mu bugagga obw’amazima? 12 Obanga toli mwesigwa ku by’omulala, kale ani alikwesiga n’akukwasa ebibyo?\n13 “Tewali muddu ayinza kuweereza bakulu babiri. Kubanga alikyawako omu n’ayagala omulala, oba aliwulirako omu n’anyooma omulala. Toyinza kuweereza Katonda na mamona.”\nAmateeka ga Musa n’Obwakabaka bwa Katonda\n14 Awo Abafalisaayo, abaali abaluvu b’ensimbi, bwe baawulira ebigambo ebyo ne banyooma Yesu. 15 N’abagamba nti, “Mmwe mweraga mu bantu, naye Katonda amanyi emitima gyammwe. Okwerimbalimba kwammwe kubaweesa ekitiibwa mu maaso g’abantu, naye nga kya muzizo eri Katonda.\n16 “Yokaana Omubatiza bwe yali nga tannabuulira, amateeka n’obubaka bwa bannabbi byabuulirwa. Naye okuva olwo obwakabaka bwa Katonda bubuulirwa, ne buli muntu ayitibwa abuyingiremu mu bwangu ddala. 17 Naye kyangu eggulu n’ensi okuggwaawo okusinga n’akatundu k’ennukuta emu ey’amateeka okuggwaawo.\n18 “Omusajja yenna agoba mukazi we n’awasa omulala aba ayenze; n’oyo awasa omukazi agobeddwa, naye aba ayenze.”\nOmugagga ne Laazaalo\n19 Awo Yesu n’abagamba nti, “Waaliwo omusajja omugagga ennyo, eyayambalanga engoye ez’effulungu ne linena era bulijjo ng’abeera mu masanyu era ng’alya ebyassava. 20 Waaliwo n’omusajja omwavu erinnya lye nga ye Laazaalo nga mulwadde ng’ajjudde amabwa ku mubiri gwe, eyateekebwanga ku mulyango gw’omusajja omugagga. 21 Laazaalo ne yeegombanga okulya obukunkumuka obwagwanga wansi nga buva ku mmeeza ya nnaggagga. N’embwa zajjanga ne zikomberera amabwa ga Laazaalo.\n22 “Ekiseera kyatuuka omusajja omwavu n’afa, bamalayika ne bamutwala mu kifuba kya Ibulayimu. Oluvannyuma n’omugagga naye n’afa, n’aziikibwa. 23 Naye ng’ali eyo mu magombe mu kubonaabona, n’atunula waggulu n’alaba Laazaalo ng’ali mu kifuba kya Ibulayimu. 24 N’akoowoola nti, ‘Kitange Ibulayimu, nsaasira, ontumire Laazaalo oyo annyike olugalo Lwe mu mazzi, nkombeko, naye olulimi lumbabuukirira nnyo mu muliro guno ogumbonyaabonya!’\n25 “Naye Ibulayimu n’amuddamu nti, ‘Mwana wange, jjukira nga mu biseera byo ng’okyali mulamu wafuna ebirungi bye weetaaganga, naye nga Laazaalo ye afuna bibi. Kaakano Laazaalo asanyusibwa naye gwe oli mu kubonaabona. 26 Ate n’ekirala, wakati waffe nammwe waliwo olukonko luwanvu nnyo olutwawula, omuntu ali eno bw’ayagala okujja eyo akoma awo ku mugo gwalwo, n’oyo ali eyo ayagala okujja eno tasobola.’\n27 “Awo nnaggagga n’ayaziirana nti, ‘Ayi kitange Ibulayimu, nkwegayiridde ntumira Laazaalo oyo mu maka ga kitange, 28 kubanga nninayo abooluganda bataano, abandabulire, bwe balifa baleme kujja mu kifo kino ekirimu okubonaabona okwenkanidde wano.’ 29 Naye Ibulayimu n’amugamba nti, ‘Balina Musa ne bannabbi, kale bawulire abo.’\n30 “Omugagga n’addamu nti, ‘Nedda, kitange Ibulayimu, singa batumirwa omuntu ng’ava mu bafu, bajja kwenenya.’\n31 “Awo Ibulayimu n’amugamba nti, ‘Obanga tebagondera Musa ne bannabbi, newaakubadde alizuukira okuva mu bafu talibakkirizisa.’ ”\nLCB : Lukka 16


Kiikino ekitabula Butebi ne FreemanFreemanButebi...\nBAKULIRA etterekero ly’omusaayi e Nakasero balaajanidde Gavumenti okwongera ku ssente z’ebawa basobole okwewala ebbulwa ly’ebikozesebwa.\nBino byogeddwa akulira etterekero lino Dorothy Kyeyune mu lukiiko lw’abannamwulire e Nkasero n’ategeeza nti ebbula ly’ebikozesebwa mu kwekebejja omusaayi n’okugusengeka mu biyinja kye kivuddeko ebbula ly’omusaayi kuba tebasobola kugaba musaayi gutali mwekebejje.\n‘’Sikituufu nti omusaayi gwabuze wabula tetusobola kugaba musaayi mu malwaliro nga tetusoose kugwekebejja naye omusaayi weguli era mu sitooko tulinamu ‘’units’’ z’omusaayi emitwalo 3 naye gwonna simwekebejje. ‘’Kyeyune bweyategeezezza .\nAgamba nti bamaze emyaka etaano nga basaba Gavumenti eyongeze ku mbalirira yaabwe naye nga tekikolebwako era kino kyekiviiriddeko n’ebbula ly’ebikozesebwa kuba ssente zebafuna zaggwawo mu myezi 6 era wano wasinzidde n’ategeeza nti betaaga obuwumbi 32.29 buli mwaka mwaka gw'eby'ensimbi okusobola okutambuza obulungi emirimu gyonna.\nAyongeddeko nti ebikozesebwa mu kwekebejja omusaayi byabaggwako wiiki bbiri emabega era bawandiikira minisita w’ebyensimbi naye n’awandiikira aba National Medical Stores ng’abalagira okwewola ebikozesebwa nti Gavumenti ejakusasula oluvannyuma.\nAgamba nti omwaka guno balina ekiruubirirwa kya kukungaanya ‘’units’’ z’omusaayi emitwalo 30 naye betaaga okwongera ku bungi bw’emmotoka ezitwala abakozi mu byalo okukungaanya omusaayi, ebikozesegenda mu kukungaanya n’okwekubejja omusaayi wamu n’okwongera ku bunene bwa sitoowa awaterekerwa omusaayi.\nBlood bank e Nakasero,


Bukedde Online - Eyavudde ku kyeyo n’omudidi gw’ensimbi abuziddwaawo\nEyavudde ku kyeyo n’omudidi gw’ensimbi abuziddwaawo\nKitaffe Musa Body omusingi gwe yasima kwe...\nEjjambiya gye baakozesa okutta taata emyaka...\nAdded 18th October 2015\nOMUVUBUKA abadde yaakava ku kyeyo e South Afrika ng’azze n’ensimbi abuziddwaawo ng’abooluganda lwe bali mu kusattira olw’okumunoonyeza kati wiiki nnamba nga tebamulaba.\nBya SHAMIM NABUNNYA\nFarouk Gingo 25, yavudde e South Afrika wiiki ewedde gy’amaze ebbanga lya myaka musanvu ng’avuga mmotoka mu kkampuni emu. Ebyabaddewo muganda wa Gingo ayitibwa Juma Kasule abinnyonnyola bwati:\nJUMA KASULE ANNYONNYODDE\nKu Lwokusatu lwa wiiki ewedde twabadde tuli awo nga muganda waffe, Farouk Gingo atutuuseeko okuva e South Afrika. Yatuukidde wa mwannyina Ndamina Nakagimu gye yavudde n’ajja ewange.\nOluvannyuma lw’okunyumyamu, yantegeezezza nti, mu kusooka kwa byonna yandyagadde agule emmotoka gy’agenda okutambuliramu ng’akola emirimu gye wano, wadde nnagezezzaako okumumatiza asooke agule ettaka. Yagaanyi n’ahhamba nti ayagla mmotoka.\nTwagenze mu Equity bbank n’aggyayo ssente ze saategedde muwendo ne tugenda mu Ndeeba mu kibanda ekiyitibwa Sharijah Motors n’agulayo mmotoka ekika kya Premio nnamba UAT 437A ku bukadde 11. Yasasuddeko obukadde 10 ne batuwa ebbanga lya mwezi gumu okusasula akakadde akaasigaddeyo.\nGingo yasazeewo mmufunire ddereeva amuvuge nga bw’amanyiira enguudo za Uganda ne mmutegeeza nga bwe nnina muliraanwa wange Godfrey Kintu ajja okumuvuga. Oluvannyuma nnasisinkanyizza Kintu ne Gingo ne bakwatagana ne batandika okutambula bombi.\nKu Lwomukaaga lwa wiiki ewedde, Kintu ne Gingo baasiiba batambula bombi nga banoonya ebintu eby’enjawulo era nga Kintu yafunira Gingo ennyumba y’okupangisa e Kabalagala mwe yali agenda okubeera okumala ekiseera nga bw’akyetereeza.\nObudde bwe bwazibye ku Lwom\nkaaga, Gingo yasabye Kintu bagende bombi ewa Kintu asule eyo era Kintu n’akkiriza ne bagenda bonna. Olwo mmotoka baabadde bagitutte mu garagi emu okugifuuyira awantu awaabadde wakalabuddwa.\nKasule agamba nti, ku Ssande yabadde ku dduuka lye, Kintu n’ajja n’amutegeeza nti, Gingo yabadde abuze nga tamanyi gy’alaze. Kasule yasoose kubiyita bya kusaaga, bwe waayiseewo akaseera kwe kugenda ewa Kintu n’amugamba batandike okunoonya muganda we naye basookere ku kuggulawo musango ku poliisi.\nKintu agamba nti, ku Lwomukaaga ekiro beebaka bulungi kyokka bwe bukeera ku Ssande, yagenda okwetegereza nga, Gingo tamulaba mu nnyumba era bwe yamagamaga, n’akizuula nti akaggi ak’emmanju ku kikomera kaali kaggule.\nAmaka gano Gingo mwe yabulidde, gasangibwa ku lw’e Salaama mu Makindye era nga waliwo omugagga omu eyagalekera Kintu okugakuuma nga bwakola n’emirimu gye egy’okuvuga mmotoka mu kibuga.\nKintu yasoose kugaana kugenda ku poliisi kyokka oluvannyuma ne bagenda ne baggulawo omusango gw’omuntu okubula ku fayiro nnamba REF:09/12/10/2015.Oluvannyuma Kasule yazzeeyo yekka ku poliisi n’aginnyonnyola.\nKintu yategeeza poliisi nga mugandawe bwe yalina ssente ennyingi era ng’alina ebintu bingi by’ayagala okugula noolwekyo okubulawo kwe kumweraliikirizza nga kuyinza okuba nti kwekuusa ku ssente ennyingi ze yalina.\nPoliisi yasazeewo okujja n’ekwata Kintu n’emuggalira ng’eyagala aginnyonnyole engeri Gingo gye yabulamu n’ebintu byonna bye baasiiba bakola ku Lwomukaaga. Poliisi bwe yazze okwaza awaka yasanzeewo abavubuka babiri nga kuliko n’omukazi kyokka omuvubuka omu bwe yalaba abasirikale n’akwata ekisawo ekyabadde okumpi n’afubutuka era n’adduka.\nPoliisi yayazizza enju n’esangamu ensawo ennene ejjudde kaadi z’essimu n’egitwala. Akulira okunoonyereza ku buzzi bw’emisango e Katwe, Benon Ayebare agamba nti, Kintu bakyamunoonyerezaako


Bukedde Online - Omusuubuzi alwanaganye n'omubbi eyamukubye amasasi n'amusuuza emmundu\nMuseveni akungubagidde Nkoyoyo\nOmwogezi wa Poliisi mu kitundu kya Ssezzibwa, Hellen Butoto yakakasizza nti emmundu bagirina era n’agamba nti ya kika kya SMG ng’eri mu mannya ga poliisi; UG POL 5681003166 - Code 3166.\nHellen Butoto ng’alaga emmundu gye baasuuzizza abazigu. Ku ddyo, Sembatya (wakati) nga banne bamuggya mu kalwaliro gye baamukubidde ekifaananyi kya X-ray.\nABAZIGU ab’emmundu bayingiridde omusuubuzi w’ebyennyanja ne bamukuba amasasi kyokka n’alwanyisaako omu okutuusa lw’amusuuzizza emmundu ne badduka.\nWakati mu bulumi, akutte emmundu ekiro ekyo n’agitwala ku poliisi ng’avaamu omusaayi era eno gye bamuggye ne bamutwala mu ddwaaliro okumujjanjaba.\nEyakubiddwa amasasi mu kisambi, ku lubuto ne ku kabina ye Ismail Sembatya, omusuubuzi w’ebyennyanja ku mwalo e Kiyindi era nga mutuuze ku kyalo Kiyindi –Zzinga mu ggombolola y’e Najja mu disitulikiti y’e Buikwe.\nSembatya eyasangiddwa mu ddwaaliro yagambye nti abazigu bazze ku ssaawa nga 2:00 ez’ekiro era yabadde yaakayingiza mmotoka mu galagi y’enju.\nYagambye nti yabadde yaakatuuka mu nju, ne wabaawo omwana afuluma ebweru.\nYakomyewo emisinde n’amugamba nti, “taata abasajja ab’emmundu baabo ye n’adduka ng’adda mu kisenge ekirala.” Sembatya yategeezezza nti yayanguye okwekweka emabega w’oluggi, n’alaba abasajja babiri omu n’ayingira mu nju ng’akutte emmundu.\nOmubbi yamulabye we yabadde yeekwese n’awulira ekibwatuka kwe kubuuka n’akwata ow’emmundu ne batandika okulwanagana nga bw’ayita munne eyasigadde ebweru. “Nawulidde amasasi amalala nga gavuga wakati mu kulwanagana nga njagala okumuggyako emmundu.\nNakutte emmundu ne ngitunuza wabweru olwo nga ne mukyala wange muwulira akuba enduulu n’okuyita abantu okujja okutuyamba. Mu kiseera ekyo natandise okuwulira omusaayi nga gunvaamu naye ng’emmundu sigita.\nEkyaddiridde ye muzigu okweyambula olukoba lwayo n’adduka. Nakutte ebigoye ne nneesiba awaabadde wava omusaayi ne nziruka okutuuka ku poliisi y’e Kiyindi ne mbawa emmundu. Wano bannange bazze ne banzigyawo ne bantwala mu ddwaaliro.\nSembatya baamusoosezza mu ddwaaliro e Buikwe gye yafunidde obujjanjabi n’oluvannnyuma n’aggyibwayo n’atwalibwa e Kawolo okumukuba ebifaananyi bya X-Ray ebyalaze nti essasi eryamukubiddwa mu kisambi teryakutte ggumba wabula okuyita mu nnyama.\nEddala eryamukubiddwa ku lubuto nalyo lyakutte lususu ne liyita ne ku kabina. Akulira eddwaaliro ly’e Kawolo, Dr. Joshua Kiberu yagambye nti omulwadde baamwekebezze ne bamukkiriza okuzzibwayo e Buikwe nga bwe baasabye.\nYasangiddwaamu amasasi 12 n’agamba nti poliisi etandise okunoonyereza ku mmundu eno n’engeri gye yatuuka mu mikono gy’abantu abakyamu. Ekirala, abaabadde n’emmundu banoonyezebwa.


ڕائووس 1 KSS - Luusi 1 LCB | Biblica América Latina\nڕائووس 1 KSS - Luusi 1 LCB\n1Awo olwatuuka mu nnaku ezo abalamuzi ze baafugiramu, enjala n’egwa mu nsi. Awo omusajja ow’e Besirekemu mu Yuda ne mukazi we, ne batabani be bombi, ne basengukira mu nsi ya Mowaabu. 2 Erinnya ly’omusajja yali Erimereki, erya mukazi we Nawomi, n’amannya ga batabani be bombi, Maloni ne Kiriyoni. Baali Bayefulaasi[a] ab’e Besirekemu mu Yuda, bwe baatuuka mu nsi ya Mowaabu, ne babeera omwo.\n3 Naye Erimereki bba wa Nawomi n’afa; nnamwandu Nawomi n’asigalawo ne batabani be bombi. 4 Batabani be baawasa ku bakazi Abamowaabu, omu Olupa, n’omulala Luusi, ne babeera eyo okumala emyaka nga kkumi.\n5 Oluvannyuma Maloni ne Kiriyoni ne bafa, Nawomi n’asigala nga talina baana wadde bba.\n6 Bwe yawulira ng’ali mu nsi ya Mowaabu nti Mukama Katonda yajjira abantu be n’abawa emmere, n’agolokoka ne baka baana be okuddayo mu Isirayiri. 7 Ye ne baka baana be, ne bava mu kifo mwe baali, ne bakwata ekkubo okuddayo mu nsi ya Yuda.\n8 Awo Nawomi n’agamba baka baana be nti, “Mugende muddeeyo buli muntu mu nnyumba ya nnyina[b], era Mukama Katonda abakolere ebyekisa, nga nammwe bwe mwakolera abaafa era ne bye mwakolera nze. 9 Mukama Katonda abawe omukisa era buli omu ku mmwe, amuwe omusajja omulala.” N’alyoka abanywegera, nabo ne bayimusa amaloboozi gaabwe, ne bakaaba amaziga, 10 nga bagamba nti, “Nedda, tuligenda naawe ng’oddayo eri abantu bo.” 11 Naye Nawomi n’abagamba nti, “Muddeeyo ewammwe bawala bange. Kiki ekibaagaza okugenda nange? Sikyasobola kuzaala baana balala bafuuke babba mmwe[c]. 12 Mweddireyo ewammwe, bawala bange, kubanga nze nkaddiye nnyo sikyafumbirwa. Ne bwe nnandifumbiddwa ne nzaala abaana aboobulenzi; 13 mwandibalindiridde okutuusa lwe bandikuze nga temunnafumbirwa? Nedda, bawala bange. Nnumwa nnyo okusinga mmwe, kubanga omukono gwa Mukama Katonda tegubadde nange.”\n14 Bwe baawulira ekyo, ne baddamu okukaaba. Awo Olupa n’anywegera nnyazaala we, n’amusiibula. Naye Luusi namunywererako ddala.\n15 Awo Nawomi bwe yalaba ekyo, namugamba nti, “Laba, munno azzeeyo eri abantu be ne balubaale be, naawe kwata ekkubo omugoberere.” 16 Naye Luusi n’amwegayirira ng’agamba nti, “Tompaliriza kukuvaako, wadde obutakugoberera, kubanga gy’onoogendanga, nange gye nnaagendanga, gy’onooberanga, nange gye nnaaberanga, era abantu bo be banaabanga abantu bange, era ne Katonda wo y’anaaberanga Katonda wange. 17 Gy’olifiira nange gye ndifiira era eyo gye balinziika. Mukama Katonda ankangavvule nnyo bwe ndyawukana naawe wabula mpozi okufa.” 18 Awo Nawomi bwe yalaba nga Luusi amaliridde okugenda naye, n’atayongerako kigambo kirala.\n19 Oluvannyuma bombi ne batambula okutuuka e Besirekemu. Bwe batuuka e Besirekemu, ekibuga kyonna ne kisasamala ku lwabwe, era abakazi ne beebuuza nti, “Ddala ono ye Nawomi?”\n20 Bwe yawulira ekyo, n’abaddamu nti, “Temumpita Nawomi, naye mumpite Mala, kubanga Mukama Ayinzabyonna yalumya obulamu bwange n’okukaawa bunkayiridde. 21 Nagenda nnina ebintu bingi, naye Mukama Katonda ankomezzaawo nga sirina kantu, kale lwaki mumpita Nawomi? Katonda Ayinzabyonna yandeetera okubonaabona.”\n22 Bw’atyo Nawomi n’akomawo e Besirekemu, okuva mu Mowaabu ne muka mwana we Luusi Omumowaabu, mu kiseera eky’okukungula sayiri[d] nga kyakatandika.\n1:2 Erinnya Bayefulaasi liva mu nju Erimereki mw’asibuka. Erimereki yabbula erinnya Efulaasi okuva mu nnyumba ye mu kifo gye yali abeera, okumpi n’e Besirekemu (4:11; Lub 35:19; 1Sa 17:12; Mi 5:2)\n1:8 Abawala ne bannamwandu baabeeranga ne bannyaabwe (Lub 24:28, 67). Kitaawe wa Luusi yali akyali mulamu (2:11).\n1:11 Ekyo kyogera ku mpisa y’Ekiyudaaya egamba nti nnamwandu atalina mwana ateekwa kufumbirwa muganda w’omugenzi bba (Lub 38:6-8; Ma 25:5-10)\n1:22 Sayiri ye yasookanga okukungulwa. Eŋŋaano yakungulwanga wayiseewo wiiki nnyigiko (laba 2:23)


Olunaku lw’ensi yonna olw’okukuuma empisi lukuzibwa leero – empisi ziriko eddagala era ziriibwa – CBS FM\nin Amawulire, Features, Nature\nBya Diana Kibuuka\nEmpisi kye kisolo ekisinga okumanyibwa okuba eky’amaddu amangi, era ng’ebeera erookeera buli kanyama keraba.\nEmpisi nsolo zirya era ziwoomerwa nnyo ennyama, wabula nga zirimu n’ebika ebimu ebirya enkuyege zokka.\nEmpisi y’ensolo esinga munsi yona okuba n’oluba olw’amaanyi.\nOluba lw’empisi lusobola okukutula n’okugaaya buli kika kya ggumba.\nEmpisi zirimu ebika 4; kuliko; Empisi erina enkuubo nga eza Tiger ( Stripped Hyena), Empisi eya langi eyakitaka ( Brown Hyena), Empisi eyefananyiriza Ekibe( Aardwolf Hyena ) n’ Empisi ey’amabala (Spotted Hyena).\nWano mu Uganda Empisi esinga okulabika yeeyo eyamabala – Spotted Hyena, era mu bika ebina by’etwogeddeko eno y’esingamu obunene, era ng’empisi zisobola okuzitowa wakati wa kilo 4o – 80.\nZifaananamu embwa, wabula tezigwa mu bika bya nsolo z’akika kya Mbwa, wadde ekika kya Kkapa omuggwa Empologoma, n’Engo. Zzo Empisi ziri mu kika kyazo zokka eky’ Empisi.\nWano mu Africa,empisi eyogerwako ebintu bingi ebireetera abantu okugiraba ng’ensolo enzibu ddala.\nEmpisi erabika bubi,erina amaddu , esseka bubi, ntitiizi, nsiru ate naffu.\nWaliwo n’ebirowoozebwa nti Empisi eno ey’amabala (kye kika ekiri mu Uganda) nti ekyusa obutonde bwayo,oluusi n’eba nkazi ate oluvanyuma lw’omwaka n’efuuka ensajja!!\nEbyo byona ebyogeddwa ku Mpisi byava ku bantu ba bulijjo engeri gyebawulira n’okulaba empisi gyeyeyisaamu.\nJohnson Thembo Puruka omusomesa w’eby’obutonde ku kuumiro ly’ebisolo e Ntebe erya Uganda Wildlife Conervation Eduaction Center (UWEC) gyetumanyi ennyo nga Zoo, agamba nti Empisi tekyusa kikula kyayo ng’abamu bwebalowooza.\nWabula kino kiri ku Mpisi enkazi erina obutonde bwayo obw’ebitundu eby’ekyama, obw’akula nga obw’Empisi ensajja.\nPuruka era anyonnyola nti singa Empisi ntitiizi singa tezisobola kweyiggira mmere gyezirya,kubanga zisinga kubeera kumpi n’ensolo endala enkambwe nga Empologoma oba ensolo endala zimulya nnyama, okwefunira ku nnyama gyeziba gireseewo.\nWano abantu webasinziira okulowooza nti nnafu era ntiitiizi.\nEmpisi nsolo etasobola bulamu bwa ssekinnomu era zisinga kubeera mu bibinja (mu lungereza ebibinja by’empisi biyitibwa clans).\nBuli kibinja kya Mpisi kibeeramu Empisi eziri wakati 10 -100, era nga bweguli n’emuggana ly’Enjovu, Empisi enkazi zezikulira ebibinja.\nWabula obukulembeze buno tebufunirwa ku mukeeka, wabaawoo okuvuganya wakati w’empisa ezetaaga okukulembera ebibinja ebyo.\nOkuvuganya kuno kubeera munneeyisa naddala mukuyigga emmere n’okufaayo okulaba ng’empisi ento zifuna emmere emala, n’okukuuma obulungi ebibinja ebyo.\nEmpisi oluweza emyaka 2 zinaazo zijitwala okuba ng’ekuze era nayo esuubirwa okutandika okuyigga.\nEmpisi ensajja bwezivubuka zaabulira ekibinja mweziba zizaaliddwa, nezinoonya ebibinja mwezikulira. Wano abakugu kyebalowooza okuba nti enkola eno tewa mwagaanya Mpisi nsajja kukulembera bibinja,kuba buli kibinja gyeziba ziraze okukulira zisangayo enkazi zaayo ezikulembera.\nBuli kibinja kibeera n’amatwale gakyo era gekitwala okuba amaka gaazo.\nAmaka ago gabeerako obulambe oba zigazimba zigeetolooza obusa bwazo.\nKikakata ku buli mpisi obutamala gamansa busa buli wesanze, ebeera erina kugenda zinaazo wezibussa nebukolanga olugo oba ekikomera ekyawula amatwale g’ekibinja mwebeera.\nEmpisi ensajja tesobola kufuna mukyala okuva mu kibinja mwebeera oba mweyazaalibwa, erina kumufuna mu kibinja ekirala.\nZibeerako zonna nga zekukumye wakati w’ennaku 4 ne 8 era olumala okufuna olubuto, nga buli emu eddayo mu kibinja kyayo.\nOlubuto lw’empisi lukulira mu myezi esatu.\nEmpisi ekaluubirizibwa nnyo mu by’okuzaala, anti awayita omwana wafunda nnyo.\nObukyala bw’empisi enkazi obufaanana ng’obwensajja\nEmpisi esobola okuzaala abaana abali wakati wa 2 na 3 omulundi gumu. (Obwana bw’empisi mu lungereza buyitibwa cubs)\nEmpisi esobola Okuwangaala wakati wa myaka 20- 25.\nOkusinziira ku kitongole kya African Wildlife Foundations, empisi zongedde okukendeera mu bungi, mpozzi n’obuwangaazi, olwokuba nti tezikyalina bwezetaaya bulungi, olw’abantu abasenze mu bifo mwezandibadde zetaayiza.\nSo nga neebyo ebitasulamu bantu bizimbiddwamu enguudo, amasamba wamu n’okufuuka ebyobulambuzi.\nOlw’embeera y’empisi ey’okulya ennyama, nazo tezekomako zirya ebisolo ebirundibwa n’okulya abantu bennyini.\nWano wewava kalumanywera, omuntu olulaba ku mpisi abeera alina kugitta okwewala ebinaddirira.\nBannabutonde wano webaava okusaawo olunaku luno olwa nga 27 April, buli mwaka lukuzibwe mu nsi yonna, nekigendererwa eky’okutaasa empisi obutasaanawo kubanga kyabutonde, kyabulambuzi, kiriko eddagala lingi, so ngeera ziryibwa.


Bukedde Online - Ebintu ebinyiiza abawala bye bakola nga bagenze ewa baganzi baabwe\nPoliisi ekutte bana ababba abantu mu kibuga\nENSONGA 10 EZIGOBYE NDIRANGWA E KIBULI\nAbasumba bavumiridde ebikolwa by'okutyoboola eddembe ly'obuntu...\nOmuwendo gw'abaana abakabasanyizibwa gweyongedde mu muggalo!...\nEbintu ebinyiiza abawala bye bakola nga bagenze ewa baganzi baabwe\nLwaki ndwawo okuyunga?\nEyansuubiza eggulu yeegaanyi omwana\nAdded 9th June 2017\nABAANA ab’obuwala ennaku zino balina engeri gye beeyisaamu nga bagenze mu nnyumba za baganzi baabwe ne zitabasanyusa.\nOmuwala ng’atudde ku buliri bwa muganzi we gwe yakyalidde.\nAbamu babikola mu butamanya ate abalala ne babikola nga baagala okulaba kye bayinza okubakola ne kivaako abamu okusubwa abasajja abaandibawasizza.\n1 Obutategeeza mwagalwa ng’ogenda ewuwe; Abawala balina omuze gw’obutasooka kutegeeza munne ng’agenda okukyala ng’akirako nnyinimu oba ng’omusajja alinga eyamuwasa. Kino kinyiiza abasajja kuba abamu baba balina okusooka okutereeza awaka ssinga oba omusuubizza nti onojja.\n2 Okuwa essimu obudde obungi okusinga baganzi baabwe; Bw’aba atuuse awaka, mu kifo ky’okulongoosa tugambe awaka oba okuwa muganzi we obudde okunyumya ku bibazimba, abeera ku whatsapp ng’anyumya na bantu balala. Kino kiggya abasajja mu mbeera n’oluusi okuleetawo okutabuka mu baagalana bano.\n3 Okwambala obuwale oba engoye z’omusajja; Abasajja abamu kino tebakifaako naye abalala kano bakayita kamanyiiro. Abawala beenaanika obuwale bw’abasajja oba amasaati gaabwe kyokka ng’abamu tebibatuuka naye nga mu kino baba baagala okulaga nti be baliwo. Kale oba olina okwegendereza naddala ng’okimanyi nti muganzi wo yeeronda.\n4 Okuleka engoye zaabwe ew’abasajja; Abasajja abamu naddala abavubuka kibanyiiza ssinga abawala baleka engoye zaabwe kuba abamu baba bakyanoonya bawala be banaawasa. Abawala abamu kano bakakozesa nga katego nti singa omuvubuka akyaza omuwala omulala atali ye n’alaba engoye z’omuwala kiyinza okumulemesa okumuganza ne beerabira nti kino kiyinza okubagobako abasajja baabwe.\n5 Tebakyayina mpisa; Abawala abamu tebakyalina mpisa ng’ayinza n’okutuuka ewa muganzi we n’atamubuuza wabula n’adda ku buliri ne yeebaka oba n’akola bibye. Abalala tebassaamu baagalwa baabwe kitiibwa ng’ate empisa n’ekitiibwa bye bimu ku bikuuma omukwano.\n6 Okwefuula mikwano gwa mikwano gya muganzi we; Abawala batijja ne mikwano gya baganzi be nga bakirako abaalabagana edda. Kino abasajja kibanyiiza era oluusi ne kibaleetera okukwekengera. Kyandibadde kirungi n’obaako w’okoma ku mukwano gw’olaga mikwano gya muganzi wo bw’oba oyagala okuwangaaza omukwano gwammwe.\n7 Okukyaza mikwano gyabwe ew’omusajja; Bakyaza nnyo mikwano gyabwe ne beefuga amaka g’omusajja ng’akirako eyawasibwa kyokka ne beerabira nti mu mikwano gy’aleese mwe Ssenga ne laavu ya Dot. Com muyinza okuva amutwalira omusajja. Kino kiva mu kusoomoozebwa abasajja kwe bafuna okuva abawala bano oluusi abajja nga bayambadde obugoye obusikiriza.\n8 Okubuuliriza buli ky’alabye; Abawala batuuka mu maka g’abaganzi baabwe ne batandika okubuuliriza buli kimu naddala ebiri mu nnyumba n’ebitamukwatako ebinyiiza abavubuka oli n’atuuka n’okwevuma olunaku lwe yakutwala ewuwe.\n9 Tebafaayo kukuzimba; Omukyala yenna anaawangaala n’omusajja aba afaayo okumuzimba naye ab’ennaku zino basinga kusaba ssente nga tebafudde nayo gye zivudde ekimu ku byanguyiza omusajja okukukyawa kuba aba talina ky’akufunamu olwo n’anoonya abanaamuzimba.\n10 Ennyambala; Abawala ennaku zino basusse okwambala enkunamyo wadde ng’abamu bye baba, baagala naye omuwala bwasussa okukunama, kiba kizibu okumuwa ekitiibwa naddala ssinga muganzi we abaamu eddiini oba nga yakuzibwa mu bantu babuvunaanyizibwa.\n11 Enjogera; Enjogera y’omukazi nayo eraga muganzi we oba ddala omuntu gw’alina ye mutuufu. Abamu boogera baboggoka ekinyiiza abasajja kuba abasajja abasinga baagala mirembe.\nKansala Edith Mukisa agamba nti abawala okweyisa obubi kisinga kuva gye maka gye baakulira, wabula omuwala yenna ng’ayagala okuwangula omutima gwa muganzi we alina okukola bino;\nMukisa agamba nti abawala ennaku zino beeyisa mu ngeri etesaana nga bali mu maka ga baganzi baabwe. Kino kivuddeko abafumbirwa ennaku zino okubeera abatono. Naye omwana omuwala ng’ayagala okufumbirwa alina okubeera omwegendereza ku ngeri gye yeeyisaamu.\nAyongerako nti omuwala yenna ng’ali mu maka ga muganzi we yandimulaze empisa kuba kino kiyamba okumuwangula omutima. Abavubuka oluusi aba omuleese mu maka ng’ayagala kulaba mpisa kw’anaava okumuwasa.\nBw’atyo omuwala ayagala okuwangula omutima gwa muganzi we alina okumulaga obuyonjo nga bw’atuuka ewa muganzi we ng’alaba waliwo ekyetaagala okuyonja ng’amulongoosa, oba okwoza n’okuddaabiriza buli kimu.\nMukisa agamba nti kibi omuwala okwepakula ng’ali mu nju ya muganzi we n’okwerondalonda kuba kino kimumalako emirembe.\nAbawaka b’ennaku zino baafuuka bagenyi nga bw’atuuka mu maka aba ayagala omusajja y’aba amudaabiriza mu kifo mu kifo kya ye okumubudaabuda.\nBishop Kaggwa asabye Gavumenti esse etteeka ly'okkunama mu nkola\n'Abakulira amasomero abalemeddwa okutumbula ebyenjigiriza e Bukomansimbi bakangavvulwe'\nWenger akooneddemu owa Liverpool\nBalwanira obukadde 10 mu liigi y'okubaka\nOmutindo gw'omupiira gulinnye ku mulembe gwa Magogo\nVipers ne KCCA battunka leero mu Uganda Cup\nPoliisi ekutte bana ababba ...\nPOLIISI ya CPS mu Kampala ekutte abavubuka abeenyigira mu kusala ensawo n’okubba abantu n’ebaggalira oluvannyuma...\nENSONGA 10 EZIGOBYE NDIRANG...\nSupreme Mufuti, Sheikh  Ndirangwa yalekulidde nga kigambibwa nti e Kibuli waliyo obutakkaanya mu bukulu. Tukuleetedde...\nAbasumba bavumiridde ebikol...\nABASUMBA okuli ow’essaza ly’e Masaka n’Omulabirizi wa West Buganda bavuddeyo ne bavumirira ebikolwa eby’okutyoboola...\nOmuwendo gw'abaana abakabas...\nEKITONGOLE ekikola ku nsonga z'abaana ekya National Children Authority (NCA) kiwadde lipooti ku ngeri embeera...\nAvunaaniddwa lwa kusaba sse...\nOMUKOZI mu minisitule y'ensonga z'omunda mu ggwanga asimbiddwa mu kkooti e Nakawa n'aggulwako omusango gw'okusaba...\nPoliisi ezudde ebizibiti ebirala ku a...


Bukedde Online - ‘Mutaka’ lw’alaga obutiitiizi\n‘Mutaka’ lw’alaga obutiitiizi\nEbikemo abasajja bye babeeramu nga bali ne...\nSsenga ekisiraani kye kingaanyi okufumbirwa...\nMUTAKA gwe tukuleetedde olwaleero muganzi nnyo eri abakyala era bw’alengera amusanyudde, awaga n’asuukiira n’omutenda obuvumu n’amaanyi.\nBamaama nga bamulabyeko ng’awaze abaleeta essanyu ku mutima n’okufuna obwagazi.\nWabula ‘mutaka’ ono ate mutiitiizi bulala kuba olufuna ekimukanga toyinza kumanya bugumu bw’abadde nabwo gye bubulidde.\nBw’oba oyagala okukakasa obutiitiizi bwa ‘mutaka’, bwe muba nga muli mwembi awantu ne mumala mufuna ekibakanga, amazima akwabulira era ssinga yali atambula buli musajja yandimwekangidde waka ng’amwenenyeza nga bwe yafunye entiisa n’adduka nga taabisobole.\nObutiitiizi asinga kubwoleseza mu mbeera nga musajja munne amulumbye oba okulaba ekintu ekikanga ku mukazi nga mugenda okuyingira ensiitaano y’omukwano.\nJames ow’e Makindye, agamba nti olunaku lwe yakakasa obutiitiizi bwa ‘Mutaka’ lwe yali agenze mu loogi emu n’omukazi gwe yali yaakakwanira emyezi ebiri.\nOmusajja yabakonkona n’amaanyi nga bateekateeka okutandika okwesogga olwokaano olwo ‘mutaka’ n’annyogoga.\nJames agamba nti wadde yakitegeera oluvannyuma nti eyabakonkona yali mutamiivu eyali awubiddwa ennamba y’akasenge ke, ‘Mutaka’ teyadda ngulu okutuusa lwe baavaayo. Agamba nti obwongo bwasooka kumuweereza nti osanga omukazi gwe yali naye alina omusajja omulala nga bakoze omupango bamukwate.\nWadde munne bwe baali yagezaako okukola kyonna ekisoboka amukkakkanye basobole okubaako kye beekolera, naye ‘Mutaka’ yagaana okuddamu embavu. Abasajja ekimu ku bitera okubakanga kwe kutema munno sipeeya n’osanga ng’omubiri guliko ekitateredde.\nTeebereza ng’omukazi lw’asoose okukweyambulira alina olukindo olunene ku lubuto abamu lwe beeyitira oluguudo lw’eggaali y’omukka oba nga yayiwa ensundo ennyingi, bw’otabeera musajja nnyo ‘Mutaka’ akuvaamu munno gw’oli naye n’atandika kwebuuza ogubadde.\nEkimu ku biyinza okulemesa omusajja ensiitaano kwe kulekako essimu naddala nga toli na mwagalwa wo.\nEkyekango kitera okubaawo ng’akubye ye mukyala w’awaka nga muli mu mukwano ogw’okubbirira.\nEssimu etaataaganya obwongo era ababimanyi bagiggyako nga bagenda okwesogga ensiitaano oba okuggyirako ddala eddoboozi olwo n’azuula amukubidde ng’ensiitaano ewedde.\nMulimu abasajja abamanyi okugenda mu nnyumba z’abakazi okwesanyusiza eyo.\nKyokka ssinga wabaawo ajja n’akonkona nga mugenda okutandika ensiike, ‘mutaka’ ayinza okwediima n’awola ng’eggolu.\nOmusajja omu yanyumya bwe yagenda okwesanyusa n’omukazi eyalina ebbeere eddene ate nga lyafuuka sitookisi.\nAgamba nti munne bwe yaliggya mu kaleega lyalabika ng’eriyiika ne yeekanga era ne ‘Mutaka’ teyasigala waggulu.\nObusajja bwagaana okugejja


Ebikolwa 27 | Bayibuli ey'Oku Mukutu Gwaffe Ogwa Intaneeti | New World Translation\nPawulo asaabala okugenda e Rooma (1-12)\nOmuyaga gukuba ekyombo (13-38)\nEkyombo kimenyekamenyeka (39-44)\n27 Bwe kyasalibwawo tusaabazibwe tugende e Yitale,+ ne baddira Pawulo n’abasibe abalala ne babakwasa omukulu w’ekibinja ky’abasirikale ayitibwa Yuliyo ow’ekibinja kya Agusito. 2 Awo ne tulinnya ekyombo eky’e Adulamitiyamu ekyali kinaatera okusimbula kiyite ku myalo egiri ku lubalama lw’essaza ly’e Asiya, ne tusimbula nga tuli wamu ne Alisutaluuko+ Omumasedoniya ow’e Ssessalonika. 3 Olunaku olwaddako twagoba e Sidoni, era Yuliyo n’alaga Pawulo ekisa, n’amukkiriza okugenda eri mikwano gye bamulabirire. 4 Bwe twavaayo eyo, ne tusaabala nga tuyita ku mabbali g’ekizinga Kupulo tusobole okwewogoma omuyaga ogwali guva gye tulaga. 5 Twasaabala ku nnyanja nga tuyita kumpi n’ebitundu by’e Kirikiya n’e Panfuliya ne tugoba ku mwalo gw’e Mula mu Lukiya. 6 Eyo omukulu w’ekibinja ky’abasirikale gye yafunira ekyombo ekyali kiva mu Alekizandiriya nga kigenda mu Yitale, n’akitulinnyisa. 7 Oluvannyuma lw’okuseeyeeya empolampola okumala ennaku nnyingi, twatuuka e Kunido, naye nga tuyise mu buzibu bungi. Olw’okuba omuyaga gwatulemesa okweyongerayo, twayita okumpi n’ekizinga ky’e Kuleete e Salumone nga tugwewogoma. 8 Twayitira ddala kumpi n’olubalama nga tutegana nnyo, ne tutuuka mu kifo ekiyitibwa Omwalo Omulungi, ogwali okumpi n’ekibuga Lasaya. 9 Bwe waayitawo ekiseera kiwanvu nga n’olugendo lw’oku nnyanja lufuuse lwa kabi, era nga n’ekisiibo ky’Olunaku olw’Okutangirira+ kiweddeko, Pawulo n’abawa amagezi 10 ng’agamba nti: “Abasajja, ndaba nti olugendo lujja kuba lwa kabi era nga lugenda kubaamu okufiirwa kwa maanyi, si kwa bintu byokka n’ekyombo, naye era n’obulamu bwaffe.” 11 Kyokka omukulu w’ekibinja ky’abasirikale yawuliriza omugoba w’ekyombo ne nnannyini kyo mu kifo ky’okuwuliriza Pawulo bye yali agamba. 12 Okuva omwalo bwe gutaali mulungi kubeerako mu biseera eby’obutiti, abasinga obungi baateesa okuvaayo balabe obanga basobola okutuuka e Foyiniiki babeere eyo mu biseera eby’obutiti; Foyiniiki gwali mwalo gw’e Kuleete ogwali gutunudde wakati w’ebukiikakkono w’ebuvanjuba n’ebukiikaddyo w’ebuvanjuba. 13 Embuyaga eyali eva mu bukiikaddyo bwe yatandika okukunta empolampola, ne balowooza nti baali batuuse ku kigendererwa kyabwe, ne basitula ennanga ne batandika okuseeyeeya nga bayita okumpi n’olubalama lwa Kuleete. 14 Kyokka waayitawo ekiseera kitono, omuyaga* ogw’amaanyi oguyitibwa Ewulakulo ne gukunta nga guva ku kizinga. 15 Ekyombo bwe kyasuukundibwa ennyo ne kitasobola kugenda mu maaso omuyaga gye gwali guva, ne tukireka ne kitwalibwa omuyaga. 16 Awo ne tuyita okumpi n’akazinga akatono akayitibwa Kawuda okwewogoma omuyaga, era ne tufuba nnyo okutaakiriza akaato akatono* akaali emabega w’ekyombo. 17 Bwe baamala okukateeka ku kyombo, ne basiba ekyombo n’emiguwa okusobola okukinyweza, era olw’okuba baali batya nti kijja kutubira mu musenyu gw’e Siyatisi,* ne bassa emiguwa gy’amatanga ekyombo ne kitwalibwa embuyaga. 18 Naye olw’okuba twali tusuukundibwa nnyo omuyaga, olunaku olwaddirira baatandika okuwewula ekyombo nga basuula ebintu ebimu mu nnyanja; 19 era ku lunaku olw’okusatu, baasuula egimu ku miguwa gy’ekyombo. 20 Bwe waayitawo ennaku nnyingi ng’enjuba n’emmunyeenye tebirabikako, era ng’omuyaga ogw’amaanyi gutuyuuza, twatandika okuggwaamu essuubi ery’okuwonawo. 21 Oluvannyuma lw’okumala ebbanga nga tebalya, Pawulo yayimirira wakati waabwe n’agamba nti: “Abasajja, singa mwagoberera amagezi gange ne mutava e Kuleete, akabi kano n’okufiirwa tebyandibaddewo.+ 22 Naye kaakano mbakubiriza okuba abagumu, kubanga tewali n’omu ku mmwe ajja kufiirwa bulamu bwe, wabula ekyombo kyokka kye kijja okusaanawo. 23 Kubanga Katonda gwe nsinza era gwe mpeereza, yatumye malayika+ we ekiro n’ayimirira okumpi nange, 24 n’aŋŋamba nti, ‘Totya Pawulo. Oteekwa okuyimirira mu maaso ga Kayisaali,+ era laba! Katonda ajja kuwonyaawo obulamu bw’abo bonna b’oli nabo mu kyombo.’ 25 N’olwekyo, mugume, kubanga nnina obwesige mu Katonda nti kijja kuba nga bwe kyaŋŋambiddwa. 26 Naye ekyombo kijja kumenyekeramenyekera okumpi n’ekizinga ekimu.”+ 27 Awo mu ttumbi, mu kiro eky’ekkumi n’ennya, bwe twali nga tusuukundibwa nnyo ku Nnyanja Aduliya, abalunnyanja ne balowooza nti twali tunaatera okutuuka ku lukalu. 28 Ne bapima obuwanvu bw’amazzi ne bakizuula nti bwali ebifuba 20,* era ne beeyongerayo akabanga katono mu maaso ne baddamu ne bapima ne bakizuula nti bwali ebifuba 15.* 29 Olw’okutya okutomera enjazi, ne basuula ennanga nnya okuva mu kitundu eky’emabega eky’ekyombo, ne basabirira obudde bukye. 30 Naye abalunnyanja bwe baayagala okudduka mu kyombo, era ne bassa akaato akatono mu nnyanja nga beefudde ng’abasuula ennanga okuva mu kitundu ky’ekyombo eky’omu maaso, 31 Pawulo n’agamba omukulu w’ekibinja ky’abasirikale n’abasirikale nti: “Temusobola kuwonawo okuggyako ng’abasajja bano basigadde mu kyombo.”+ 32 Awo abasirikale ne basala emiguwa gy’akaato akatono ne bakaleka ne kagwa ku mazzi. 33 Bwe bwali bunaatera okukya, Pawulo n’abakubiriza bonna okulya ng’agamba nti: “Leero ziweze ennaku 14 nga mulindirira era nga temulina ke mulya. 34 N’olwekyo mbakubiriza mulye ku mmere ku lw’obulungi lwammwe, kubanga tewali luviiri na lumu olw’oku mitwe gyammwe olujja okusaanawo.” 35 Bwe yamala okwogera ebyo n’akwata omugaati, ne yeebaza Katonda nga bonna balaba, n’agumenyamu n’atandika okulya. 36 Awo bonna ne baguma ne batandika okulya. 37 Ffenna abaali mu kyombo twali abantu 276. 38 Bwe baamala okulya ne bakkuta, ne bawewula ekyombo nga basuula eŋŋaano mu nnyanja.+ 39 Obudde bwe bwakya, baali tebategeera nsi gye balimu,+ naye ne balaba ekikono ky’ennyanja ekyaliko omwalo ne bamalirira okugobya okwo ekyombo singa kisoboka. 40 Awo ne basala emiguwa gy’ennanga ne bazireka ne zigwa mu nnyanja, mu kiseera kye kimu ne basumulula emiguwa gy’enkasi; era oluvannyuma lw’okuwanika ettanga ery’omu maaso empewo etwale ekyombo, ne boolekera omwalo. 41 Bwe baatuuka awaali omusenyu omungi, ekyombo ne kitubira, ekitundu eky’omu maaso ne kiyingira muli ne kinywera, naye ekitundu eky’emabega ne kimenyebwamenyebwa amayengo.+ 42 Ekyo bwe kyabaawo, abasirikale ne basalawo okutta abasibe waleme kubaawo awuga n’atoloka. 43 Naye omukulu w’ekibinja ky’abasirikale yali amaliridde okuwonya obulamu bwa Pawulo, n’abagaana okukola kye baali bateesezza. N’alagira abo abaali basobola okuwuga bagwe mu mazzi bawuge be baba basooka okutuuka ku lukalu, 44 n’oluvannyuma abalala babagoberere, ng’abamu bagendera ku bibaawo, abalala ku bitundutundu by’ekyombo. Awo bonna ne batuuka bulungi ku lukalu.+\n^ Kwe kugamba, omuyaga oguva wakati w’ebukiikakkono n’ebuvanjuba.\n^ Akaato kano kaakozesebwanga ng’ekyombo kifunye obuzibu.\n^ Mita nga 36 (ffuuti 120). Laba Ebyong. B14.\n^ Mita nga 27 (ffuuti 90). Laba Ebyong. B14.


Bukedde Online - Kasirye Ggwanga akubye loole y'emiti endala emipiira amasasi\nKkooti eragidde Bbanka Enkulu esasule Sudhir\n'Abavubuka mwewale okwenyigira mu mivuyo'\nAdded 27th August 2019\nKasirye Ggwanga akubye loole y’emiti endala emipiira amasasi\nMUNNAMAGYE eyawummula Maj. Gen. Samuel Kasirye Gwanga ayongedde okutaama bw'aggyeyo emmundu n'akuba loole endala ekubyeko emiti gya kalittunsi n'agyabya emipiira ddereeva waayo n'agibuukamu n'adduka kiwalazima.\nOkukuba loole eno amasasi, Kasirye Ggwanga yabadde atuukiriza kye yalaalise wiiki ssatu eziyise nga yaakamala okusindirira loole endala amasasi n'awera nti waakiri okufiirawo naye tajja kukkiriza bantu abava mu bitundu byabwe ne batema ebibira mu Buganda. "Nga nkyalina emmundu yange sijja kukkiriza bantu kutema bibira byaffe ne basimbamu kalittunsi ne payini ate emiti nagyo ne bagitunda nga mito.\n"Oyinza okukikkiriza nti abaasaanyawo ebibira baasooka kubigobamu bantu baffe abanaku abanoonya ekyokulya", Kasirye Ggwanga bwe yategeeza nga August 10, 2019 nga yaakamala okusindirira Loole Isuzu UAW 232K amasasi gye yateega e Kajogi mu ggombolola y'e Maanyi e Mityana ng'etisse emiti kya kalittunsi. Ku mulundi guno, Kasirye Ggwanga yayongedde okukambuwala okusingako ku mulundi ogwasooka bwe yayimirizza loole ey'ekika kya Fuso nnamba UAR 234M, ddereeva bwe yagaanyi okuyimirira n'agisasira masasi.\nBino byabadde ku kyalo Kajoji, mu ggombolola y'e Maanyi mu Ssaza lye Busujju mu disitulikiti y'e Mityana, okumpi n'ekitundu Kasirye Ggwanga w'alina amaka ge, ku kyalo Nkene, g'ayita ‘Camp David'.\nEYASIMATTUSE AMASASI ALOJJA Nnannyini miti, Gerald Wambi yagambye nti emiti yagitemye mu bibira bye ebyenjawulo ku kyalo Kigogolo mu ggombolola y'e Maanyi era alina olukusa olumukkiriza okutema emiti. "Olw'embeera embi ey'amakubo, twasoose kuttikako emiti mitono bwe tugisomba okugituusa ku kkubo eddene nga bwe tunona emirala era wano we yatulabidde,". "Baabadde baakateekako emiti 136, Ggwanga n'abasanga n'asooka akuba emipiira ebiri amasasi ddereeva n'abakozi ne babuna emiwabo".\nWambi agamba nti bwe baawulidde ebibwatuka baabadde balowooza nti emipiira gyabise kyokka bwe yalabye abakozi nga badduka naye n'adduka era baakomyewo luvannyuma nga Ggwanga avuddewo kyokka ng'abantu bali ku bunkenke. Wambi agamba nti baabadde baakavaawo Kasirye Ggwanga naddayo n'atandika okunoonya bannannyini mmotoka.\nKigambibwa nti yagiggudde n'akebera ne mu mito nga talabamu bantu era ekyadiridde, kwe kwongera n'agikuba emipiira emirala ne gituula. Wambi bwe yadduse yasibidde ku poliisi e Maanyi n'aggulawo omusango ku Kasirye Ggwanga ogw'okumwonoonera mmotoka oguli ku fayiro SD:07/24/08/2019.\nWambi yagezezzaako okusaba poliisi emuwe obukuumi okuggyayo mmotoka kyokka poliisi teyamuyambye.\nKASIRYE GGWANGA AWERA Kasirye Ggwanga yayongedde okuwera nti abantu baweebwa liizi mu bibira e Busujju kyokka kino kyakolwa mu bukyamu.\nYalabudde nti abantu bangi bagobwa mu bibira, kyokka abatono ennyo abaweebwa liizi ku ssente entono, ate ne basimba kalittunsi, nga kati atandise okukaza ekitundu. Yawadde ekyokulabirako ekye nzizi ezitandise okukalira, n'agamba tni kino kye kiseera okulwanirira obutonde bw'ensi. Yaweze nti abo bonna abagenda nebasimbayo kalittunsi, tebageza ne bagenda okumutemayo.\nNNANNYINI MMOTOKA ATIDDE Wambi yasabye Gavumenti emuyambe afune obukuumi okuggyayo mmotoka ye kubanga mu kifo w'eri eyinza okubbibwamu ebyuma.\nYagambye nti ettaka lye yaligula ku muntu buntu ku kyalo Kigogolo era ekibanja ekimu kyalimu kalittunsi nga kati atandise okumutema. Embeera yabadde ya bunkenke ku byalo bino awakubiddwa mmotoka\n'Gavt. tegenda kuggya magye ku nnyanja'\nLeero mu mboozi y'omukenkufu tukulaze engeri gy'oyinza okukozesaamu ebikoola by'amapaapaali okulwanyisa obukadde ne binnamakula\nAb'e Mmamba banjulidde Katikkiro Mayiga Ssemanobe omuggya\nGhetto King acankalanyizza e Kisenyi ng'agaba ebya ssekukkulu


KCCA enoonyereza ku bizimbe bya bagagga 103 abagambibwa okukolagana n’abakungu ku lukiiko olufuga ettaka mu Kampala ne bakyusa ebyapa by’ebizimbe okuva mu nkola ya liizi ne bidda mu bwannannyini obwenkomeredde.\nKCCA erumiriza nti abaakyusa ebizimbe bino tebaagoberera mitendera mituufu era singa bitwalibwa mu nkola eyo Gavumenti eyolekedde okufiirwa omusolo gwa kawumbi kamu n’obukadde 100 buli mwaka.\n“Tutaddewo bambega ba poliisi abakugu n’abakozi ba KCCA banoonyereze engeri bannannyini bizimbe bano gye baayagala okwepenamu omusolo gwaffe era abeenyigira mu ntegeka eno bagenda kuggulwako emisango,” Sserunkuma bwe yagambye.\nLipooti yalaze nti ebizimbe bino liizi zaabyo zaakyusibwa nga Gavumenti eyimirizza okukyusa liizi oluvannyuma lw’omwaka gwa 2015 era KCCA yabuliddwa empapula entongole mu mateeka okukakasa nti bannannyini byo baagoberera emitendera emituufu.\nLukwago yeewuunyizza abakungu ba kakiiko abeenyigira mu kuyamba bannannyini bizimbe bino okubikyusa era dayirekita Samuel Sserunkuuma n’alagira baseewo bambega ba poliisi bayambe ku bakozi ba KCCA abagenda okunoonyereza ku bizimbe bino. Lukwago yawadde wiiki bbiri ng’akakiiko kazudde buli fayiro ekwata ku kizimbe ky’omugagga ekyakyusibwa liizi okudda mu byapa by’obwannannyini obwenkomeredde oluvannyuma lw’omwaka gwa 2015 nga Gavumenti eyimirizza.\nLipooti yayanise abadde akola nga dayirekita w’amateeka mu KCCA, Charles Ouma nti bwe yali agenda okulekulira yakola endagaano ku musango ogumu ng’ekitongole tekimukkirizza ne kifiirwa obuwumbi busatu n’obukadde bitaano era olukiiko ne lumuyita akomewo mu kakiiko abannyonnyole engeri gye yeetumiikiriza n’afiiriza ekitongole obuwumbi bwa ssente.\nAkakiiko akaafulumizza lipooti eno kakulirwa Kenedy Okello nga katuulako abakozi ba KCCA era kaweereddwa obuyinza okutunuulira n’endagaano za bammemba abatuula ku lukiiko olufuga ettaka mu Kampala okulaba ekiseera endagaano zaabwe bwe ziggwako. Lukwago yalagidde nti emivuyo egiri mu ttaka gyenyigiddemu abakungu bangi.\nEbituli mu ddiiru Kayongo gye yakoze n’Omuzungu


Ebyobulamu | Dembe FM 90.4 - Part 86\nOluvanyuma lw’abanonyi bobubudamu okuva e congo okweyongera okweyiwa mu ggwanga, Ministry y’ebyobulamu eri bulindaala okwanganga endwadde eziyinza okubalukawo. Waliwo okutya nti endwadde nga cholera ne Ebola zandibalukawo. Omwogezi wa Ministry eno , Rukia Nakamatte agamba bakebedde abaabadde balwadde ekidukano naye tebanazuula alina cholera. […]\nEmmere elimu ekiriisa\nMu Bungereza gavt gavt eyongezaawo enteekateeka zaayo ku teeka eriragira abakozi ba sigara okumusabika mu bisabika ebifanagana okuva mumakolero gonna. Gavt eyagala ebisabika bya sigala ebitasikiriza nyo bantu kumunywa nokusingira dala eri abavubuka. Abakugu munddwadde ya kookolo mu ggwanga lino bazzenga bavumirira ekya gavumenti […]\nOkunoonyereza kulaze nga abasajja bwebatayagala kutegeeza basawo nga bakwatiddwa kookolo w’obusajja. Ekitali ku bakyala nga bafunye kookolo wo ku nabaana, abasajja ebiseera ebisinga kizuuliddwa nti balina ensonyi okwogera ku bulwadde buno. Kino kiviiriddeko abasajja banji okufa ekirwadde kino olwobutayagala kukyoogerako eri abaawo.\nabakola sigala baluyiseeko\nGavumenti eyongezaayo enteekateeka zaayo ku tteeka eriragira abakozi ba sigala okumusabika mu bisabika ebifanagana okuva mu makolero gonna. Gavt eyagala ebisabika bya sigala ebitasikiriza nyo bantu kumunywa n’okusingira ddala eri abavubuka. Abakugu mu nddwadde ya kookolo mu ggwanga lino bazzenga bavumirira ekya gavumenti okwagala […]\nEmmere ku ssomero yakuwerebwa\nAbasomesa mu bungereza basabiddwa okuwera emmere abaana gyebajja nayo okuva ewaka okuliira ku masomero. Ministry yebyenjigiriza mu ggwanga etegeezezza nga eyambibwako abakugu mu byendya bagamba emmere abayizi bano gyebasinga kuleeta tebaamu kiriisa kimala era nga ebamu ebitundu 43%. Abakugu bano bagamba abaana basinga […]\nNappi enzungu ziraba obulwadde\nKampuni ekola nappi enzungu abasinga zebayita diapers ekozeeyo ezisobola okutegeeza omuzadde oba omwanawe afunye obulwadde olwomusulo ogumukulukutiramu. Ebisabika bino bisobola n’okulaga nga omwaana aweddemu amazzi mu mubiri. Omuzadde okusobola okumanya oba omwaana alina obuzibu, ekisabika kino kijjako ekizigu n’okukyuusa langi\nSukaali anafuya abasajja\nBulijjo abasawo bagamba nga sukaali omungi bwaali owobulabe eri omubiri gwomuntu . Olwaleero abasawo era bazzeemu okukikatiriza wabula abantu abasinga bakyaaganye. Abakugu bagamba nti sukaali akyankalanya obwongo bw’abantu abamu n’okumalamu amaanyi naddala mu basajja. Abantu abasinga balowooza sukaali bwebuweke obuteekebwa mu kyaayi, wabula ssi bwekiri, […]\nOkunoonyereza kulaze nga banamukadde abemyaaka 90 abenaku zino bawangaala nga nobwongo bukola bulungi nyo okusinga abedda. Abantu abazaalibwa mu 1915 abasinga abakebeddwa basangiddwa nga bbo bagumu nyo okusinga kwaabo abaazalibwa mu myaaka egyemabega Kino kivudde kumbeera yenaku zino enunji nga balya bulunji saako nebyensula ebiri […]\nAba Kafuba bakulondoolwa\nMinistry yebyobulamu etandise okulondoola abalwadde bakafuba bonna muggwanga. Kino kigendereddwamu okukugira abantu bano okusaasanya obulwadde buno eri abalala. Omukugu ku kirwadde kino mu ministry yebyobulamu Dr. Isa Makumbi agamba bagezako okukola kino okusobola okukendeeza ku kafuba kano akeegiriisiza mu bantu abataagala kumira dagala. Makumbi […]\nAbe Namungoona bakyaali bubi\nAbantu abaakosebwa omuliro gwe Namungoona bakyaali mu mbeera mbi. Babiri ku bbo tasuletasulewo y’ali ku mitima gy’abajjanjabi n’abalabi Akulira eddwaliro elikola ku b’omuliro, Dr Robert Ssentongo agamba nti abantu bano ababiri ebiwundu byaabwe byamaanyi era bakyelarikiriza Ssentongo agamba nti wabula obuzibu bwebafunye bwa bakozi […]


Bukedde Online - King On The Throne: Ekitabo ku kuzzaawo Obwakabaka\nKing On The Throne: Ekitabo ku kuzzaawo Obwakabaka\nBabasuulidde ekisaanikira kya keesi owa P.7...\nAbabaka baagala Gavt. eyongere ku ssente...\nAdded 10th November 2013\nEKITABO ‘King On The Throne’ ekivvuunulwa nti ‘Kabaka Ku Nnamulondo’ kyawandiikibwa Katikkiro, Charles Peter Mayiga nga kiri mu Lungereza.\nEkitabo: King ON The Throne\nOmuwandiisi: Charles Peter Mayiga\nAkeekenneenya: Edward Sserinya\nKiriko emiko 422 n’essuula 12, ng’omuwandiisi akyesigamya ku katabanguko akaaliwo mu 1966, amagye ga Obote bwe gaalumba Olubiri ne gawang’angusa Kabaka Muteesa II n’oluvannyuma mu 1967 obukulembeze obw’ensikirano ne buwerebwa mu Uganda.\nOmuwandiisi era awandiika ne ku ngeri NRM gye yazzaawo Obwakabaka n’engeri Buganda gy’erwanye okweyimirizaawo okuva mu 1993.\nKirambika obufuzi bw’Abazungu okwo ssaako endagaano ez’enjawulo okugeza eya 1984 n’eya 1900 Buganda ze yakola n’Abazungu.\nMu Ssuula esooka eya ‘Buganda n’akatabanguko ka 1966’ Omuwandiisi alaga engeri erinnya Uganda gye lyava mu Buganda, okujja kw’Abazungu n’ebikolwa byabwe okwo ssaako ettutumu Buganda bye yalina okusinga ebitundu ebirala ebyali bigyetoolodde.\nMu kitabo ky’ekimu akulaga engeri Omulangira Mutebi gye yakomawo kuno okuziika ku kitaawe n’engeri Amin gye yali ayagala asigale kuno amuwe ekitiibwa ekya waggulu mu magye.\nAte era oluvannyuma akutambuza olugendo lwe okufuuka Kabaka, okwo gattako enkola y’Abazungu bwe baali baagala okufuula East Afrika eggwanga erimu.\nAyongera okukulaga engeri Amin gye baamumaamula ku bukulembeze, n’olunaku Mayiga lwe yasooka okusinkana Pulezidenti Museveni mu maka g’Obwapulezidenti e Ntebe mu 1991. Era annyonnyola engeri Omulangira Mutebi mu kiseera ekyo nga bamuyita Ssaabataka ng’alambula Buganda.\nOmuwandiisi agenda mu maaso n’akulaga obukulu bw’Olukiiko n’engeri gye luzze lukyukamu, n’enjawulo eriwo ku mirimu gy’Olukiiko ne Kabaka.\nAkatabo ‘King On The Throne’ bwe kafaanana.\nEra alaga engeri Omulangira Mutebi gy’ava mu Bulangira ate n’afuuka Kabaka n’enteekateeka zonna okwo gattako enkiiko ezaatuula ng’Omulangira tannatuuzibwa ku Nnamulondo.\nOmuwandiisi ayongera okukukubira ttooci n’akutwalako e Naggalabi awaali emikolo gy’Amatikkira mu 1993, n’akunyumiza kano na kali ebyaliyo ne pulogulaamu eyagobererwa ku mukolo ogwo.\nOmuwandiisi yafuba okussaamu ebifaananyi ebigendera obulungi ku mboozi gy’anyumya kale ne kyongera okunnyikiza ensonga gy’aba annyonnyola mu ssuula ez’enjawulo.\nOmuwandiisi akulaga ebyaddirira oluvannyuma lw’Amatikkira n’enjogera ya ‘Byoya bya nswa’ w’eva na lwaki. Engeri Obwakabaka gye bwateekawo ministule zaabwo n’engeri gye zaatandika n’okusoomoozebwa kwe zaayitamu okwo ssaako n’obukulu n’entambuza y’ebika mu Buganda.\nAkulaga engeri ezitali zimu ez’okutetenkanya n’okusala amagezi engeri Buganda gy’eyinza okukulaakulanamu ng’egaziya ennyingiza yaayo.\nW’omalira okusoma ekitabo kino, nga kikwongedde okumanya n’okutegeera lwaki Buganda eri w’eri kati, kaweefube gw’ezze ekola mu mbeera ezitali zimu ne gy’eraga.